2. számú melléklet

Játékszabályok

1. **A csoportok minden feladat megoldása és ellenőrzése után pontokat kapnak.**

A. változat: megbízható internetkapcsolat esetén a <https://www.classdojo.com/> oldalon gyűjtik a pontokat a csapatok. Az oldal használata előtt a pedagógusnak regisztrálnia kell az oldalra. E-mail cím és jelszó megadása után belépve tudja megadni a csoportok nevét. Ezt érdemes elvégezni az óra megkezdése előtt. A felület egyéni értékelésre szolgál elsősorban, de csoportokat is pontozhatunk a segítségével. Hátránya, hogy angol nyelvű. Előnye, hogy a csoportok teljesítményéről grafikus visszajelzéseket is kaphatunk, illetve a figurák nagyon motiváló hatásúak.

(Egyéb értékelő-pontozó felület: <http://beethebest.org/> Ez is inkább egyéni értékelésre szolgál, kiválóan alkalmas egy-egy projekt során folyamatos munkavégzés, feladatmegoldás nyomon követésére. Előnye még, hogy magyar nyelvű. Hátránya: néha „belassul” és „kidob”.)

B változat: Ha nincs megbízható internetkapcsolat, akkor egyszerűen a táblán számoljuk a pontokat. De a játékos formában történő értékelést is választhatjuk. Ehhez különböző színű Babylon-golyókra vagy zsetonokra van szükség. A csapatok a színüknek megfelelő színű golyókat vagy zsetonokat kapnak.

1. **A csapatok által megszerzett pontok az óra végén összeadódnak.**

A változat: a classdojo felületen egy kattintással elérhető az összeadott pontok száma.

B változat: össze kell adni a táblára felírt pontokat, illetve meg kell számolni a közös gyűjtőbe (pl. egy műanyag tálba) behelyezett golyókat vagy zsetonokat.

1. **Az összegyűlt pontok alapján kap „jutalmat” az osztály.**

Ebben a tanári kreativitás számtalan lehetőséget biztosíthat. Pl. ha az osztály egésze eléri az XY pontot: mindenki kap egy órai kis ötöst / a következő órára nem lesz házi feladat / a következő dolgozatban egy kérdés passzolható lesz / az óra végén választhatnak egy zenét, ezzel kezdik majd a következő órát stb. Hatalmas motiváló ereje van ezeknek a jutalmaknak!

Ennél az értékelési formánál lehetőség van az egyes csoportok munkájának értékelésére is, hiszen a színekből látszik, melyik csoport mennyit tett hozzá az eredményhez. Hasznos eszköz lehet ez a megoldás az ön- és mások értékelésére is, hiszen ha egy-egy csoport kevésbé vesz részt az óra menetében, az jól látható az eredményben. Ebben az esetben az osztály megszavazhatja, hogy ők részesülnek-e a jutalomból.